AKEHING luwak padha ngumpul ing alas gundhul. Ngumpul dadakan saka anane prentah ndadak yen Bangkong, pimpinane, arep sesorah prakara wigati. Saka banget wigatine, kabeh luwak kudu metu ngrungokake, ngono prentahe Gangsir andhahan kinasihe Bangkong. Weruh Bangkong muncul tanpa buntut, kabeh luwak njomblak kaget. Kagete ora ilok nganti padha pating plongo lan takon-tinakon marang kancane, geneya pimpinane dadi kaya mengkono? "Buntut iku ora penting, ora ana gunane, mung ngewuh-ewuhi wae. Mula buntutku tak buwang supaya ing awak luwih kepenak dienggo mingar-minger," tembunge Bangkong langsung nggepok wigatining sesorahe. Senajan Bangkong wis ngandhakake mengkono, nanging saka panyawange para luwak, Bangkong katon aneh bareng tanpa buntut. Bokonge brundhul, poking buntut katon ngucis mbendhol diubel-ubeli perban, Nitik perbane abang ngembes dening getih, nandhakake yen tatune isih anyar. "Awak dadi entheng sawuse buntutku tak buwang, wis ora ana sing ngebot-eboti awak. Luwih kepenak dienggo mlaku lan uga luwih kebat dienggo mlayu," sesambunge Bangkong sing sesorah ing sangisore wit plasa kanthi ancik-ancik watu njugrug. Kanthi ancik-ancik watu dhuwur, Bangkong bisa nyawang rakyate sing andher ing antarane tunggak-tunggak jati. Nanging enggone sesorah wis ora pati dirungokake dening para luwak sing ana ing mburi. Anane mung padha umyeg nanggapi prakara buntut sing dening Bangkong dianggep mung ngebot-eboti awak iku. "Ckkk, ndi ana buntut thik ngebot-eboti awak. Wiwit lair procot bangsane dhewe wis nduwe buntut. Wis kulina wiwit cilik nggawa buntute lan ya ora tau ana sing sambat kabotan," grenenge luwak aran Kliwon. "Buntut rak wis kodrat, wis dadi perangane awak sing kudu ana. Yen ora ana ya saru, ya ora pantes. Yen ora ana buntute ngono kuwi arane terus piye?" semaute luwak aran Paing. "Arane ya buntung, ya cacat," Kliwon mangsuli. "Pimpinan kok buntung. Rasaku dadi malih kurang sreg ngene iki," grenenge luwak liyane numpangi rembug. "Sttt...," Kliwon nyasmitani kanca-kancane supaya meneng awit ana andhahane Bangkong sing arep liwat ing sacedhake. Kliwon sakancane balki nata adheping awake kanggo api-api ngrungokake bacuting sesorane pimpinane ing alas jati sing wis gundhul iku. Gundhuling alas saka dijarah wong-wong sing peteng pikire keterak krisis ekonomi. Reregan larang, pengasilan seret, pegaweyan sepi ngamuk nebangi wit-wit jati. Kari wit-wit kayu puruk sing pating klanjir ing kana-kene bangsane wit klampis, wit sana, urik-urik lan wit plasa sing godhonge amba-amba sagodhong waru. Saka godhonge sing ketel amba -amba kena digunakake kanggo iyup-iyup tumrap